wikibooks.txt.gz
Wé Gárdena in géardagum, þéodcyninga-- þrym gefrugnon. hú þá æþelingas ellen fremedon.

Him þá Scyld gewát tó gescæphwíle, felahrór, féran, on Fréan wǽre; hí hyne þá ætbǽron tó brimes faroðe, swǽse gesíðas, swá hé selfa bæd, þenden wordum wéold, wine Scyldinga, léof landfruma, lange áhte; þǽr æt hýðe stód hringedstefna, ísig ond útfús, æðelinges fær; álédon þá léofne þéoden, béaga bryttan, on bearm scipes, mǽrne be mæste; þǽr wæs mádma fela, of feorwegum frætwa gelǽded; ne hýrde ic cýmlícor céol gegyrwan hildewǽpnum ond heaðowǽdum, billum ond byrnum; him on bearme læg mádma mænigu, þá him mid scoldon, on flódes ǽht, feor gewítan; nalæs hí hine lǽssan lácum téodan þéodgestréonum, þonne þá dydon þe hine æt frumsceafte forþ onsendon ǽnne ofer ýðe umborwesende; þá gýt híe him ásetton segen gyldenne, héah ofer héafod; léton holm beran, géafon on gársecg, him wæs geómor sefa, murnende mód; men ne cunnon secgan tó sóðe, selerǽdenne hæleþ under heofenum, hwá þǽm hlæste onféng.